سبتة

سبتة مدينة مستاقلة تابعة إدارياً ل سپانيا على ضّفة شّمالية د لمغريب، بعيدة ب 45 كيلوميطر على طانجا (73 كيلوميطر ب صّوݣان). سبتة من بين لبلايص لقلال ف إفريقيا لي باقة تحت حتيلال سپنيولي ؤ ؤروپي، لوخرين هوما مليلية، ݣزاير لكاناري ؤ شي ݣزاير قلال مامسكونينش. لمدينة جات حدا جبل هاشو لي يقدر يكون هوّا لموضع لجانوبي ديال لعمايد د هرقول ف لعصور لقديمة (لحتيمال لاخور هوّا جبل موسى). على راس جبل هاشو كاين ݣصر مستعمل كا قشلة عسكارية سپنيولية.

سبتة تاريخياً كاتّعتابر مدينة مغريبية، ؤ كانت تابعة ل مملكة موريطانية ب سميت "أبيلا" . فاش تّحتلات لمملكة من عند رّومان، غادي يسمّيوها سيپتيم فراتريس  (لخوت سّبعة) ؤلا بختيصار "سيپتيم" ، لي منها جات سبتة. سبتة كانت جزء من لإمبراطوريات ؤ لممالك لإسلامية لي حكمات لمغريب، ؤ تّحتلات من عند لبرطقيز ف 1415. ف 1580 دازت تحت سّلطة د سپانيا، ؤ من ديك سّاع حاولو بزاف د سّلاطين، من بينهوم مولاي سماعيل باش يسترجعوها، بلا فايدة.

بعد 5 د لقرون ديال لحتيلال سّپنيولي لمسيحي، سبتة ولا عندها طابع ؤروپي كتر من ما هوّا موري مغريبي. يلاه تّلت د سّكان د سبتة لي مسلمين، ولاكين شي 63% د سّبتيين أصلهوم مغريبي ؤ كيستعملو دّاريجة بشكل يومي. بزاف د لموهاجرين من إفريقيا كيحاولو يدوزو ل ؤروپا من لحدود ديال سبتة، داكشي علاش سّلطات سّپنيولية دايرة عليها حماية أمنية كبيرة. أهم لأنشطة لقتيصادية ديال سبتة هيّا لإدارة لعومومية، صّيناعة د صّيد لبحري، صّيناعة د شّراب، لميطالورجي، ؤ لإصلاح د لماكينات. سّياحة حتا هيّا بدات كاتاخد أهمية ف سّنوات لّخرة. لمؤسسات لمحلية ديالها ف لمستوى لجامعي تابعة ل جامعة غرناطة.

 مصادر 


تصنيف:مدون د سپانيا
تصنيف:تاريخ د لمغريب
تصنيف:مقالات فيها مصدر و 3000 بايت
تصنيف:شمال إفريقيا